ΓΡΑΠΤΗ ΕΡΩΤΗΣΗ E-2445/02

υποβολή: Olivier Dupuis (NI) προς την Επιτροπή

(28 Αυγούστου 2002)

Θέμα: Καταδίκη 16 μελών του Κινήματος Φαλούν Γκονγκ στο Χονγκ-Κονγκ

Την 14η Μαρτίου 2002, 16 μέλη του κινήματος Φαλούν Γκονγκ (4 Ελβετοί, 1 Νεοζηλανδός, και 11 πολίτες του Χονγκ-Κονγκ) πραγματοποιούσαν, ειρηνικά, απεργία πείνας έξω από το Γραφείο Συνδέσμου της Κίνας στο Χονγκ-Κονγκ προκειμένου να ζητήσουν να τεθεί τέρμα στους φόνους αθώων στην Κίνα. Αν και πολλές φωτογραφίες και μαγνητοσκοπημένα ρεπορτάζ δείχνουν σαφώς ότι διαδήλωναν ειρηνικά, δεν αποτελούσαν απειλή για τη δημόσια τάξη, και δεν παρεκώλυαν την κυκλοφορία των πεζών η αστυνομία του Χονγκ-Κονγκ τους απώθησε δια της βίας. Την 15η Αυγούστου του τρέχοντος έτους, διεξήχθη η δίκη των διαδηλωτών, που κατηγορήθηκαν κυρίως για παρακώλυση της κυκλοφορίας και επίθεση εναντίον της αστυνομίας, και, κατά τη λήξη της δίκης, οι διαδηλωτές κρίθηκαν ένοχοι για παρεμπόδιση της δημόσιας τάξης καθώς και για 6 ακόμη βασικές κατηγορίες και καταδικάστηκαν σε πληρωμή προστίμου ύψους 29 300 δολαρίων Χονγκ-Κονγκ (περίπου 3 750 ευρώ).

Ποιες πληροφορίες έχει στη διάθεσή της η Επιτροπή επί του ζητήματος· Ποιες πρωτοβουλίες έλαβε ή προτίθεται να λάβει η Επιτροπή ώστε να επιτύχει αναίρεση των καταδικαστικών αποφάσεων για τα 16 μέλη του κινήματος Φαλούν Γκονγκ· Και γενικότερα, ποιες πρωτοβουλίες έλαβε ή προτίθεται να λάβει η Επιτροπή προκειμένου να ασκήσει πίεση στην Κυβέρνηση του Χονγκ-Κονγκ, ούτως ώστε να σεβαστεί θεμελιώδη δικαιώματα και, ειδικότερα, το δικαίωμα της ελευθερίας έκφρασης, της ελευθερίας θρησκείας και πίστεως καθώς και της ελευθερίας του συνέρχεσθαι και της ειρηνικής διαδήλωσης·

Απάντηση του κ. Patten εξ ονόματος της Επιτροπής

(20 Σεπτεμβρίου 2002)

Η Επιτροπή γνωρίζει την απόφαση του Δικαστηρίου του Χονγκ Κονγκ της 15ης Αυγούστου 2002 κατά 16 οπαδών του κινήματος Falun Gong που διαδήλωσαν έξω από το Γραφείο Συνδέσμου της Κεντρικής Λαϊκής Κυβέρνησης στο Χονγκ Κονγκ. Καταδικάστηκαν για παρεμπόδιση της δημόσιας τάξης και άλλες παραβάσεις κατά τη διάρκεια της διαδήλωσης. Το Δικαστήριο επέβαλε σε κάθε κατηγορούμενο πρόστιμο ύψους μεταξύ 150 και 500 ευρώ.

Όσον αφορά το κίνημα Falun Gong στην ηπειρωτική Κίνα, η Ένωση άσκησε επανειλημμένως πίεση στην Κίνα, τόσο με διαβήματα όσο και στο πλαίσιο του δομημένου διαλόγου μεταξύ της Ένωσης και της Κίνας για τα δικαιώματα του ανθρώπου, να επανεξετάσει αυστηρές ποινές που επιβλήθηκαν σε οπαδούς του εν λόγω κινήματος. Συγκεκριμένα, η Επιτροπή ζήτησε από την Κίνα να διασφαλίσει ότι θα διεξαχθεί μία δίκαιη δίκη, περιλαμβανομένης κατάλληλης νομικής εκπροσώπησης. Ανησυχίες σχετικά με τις παραβιάσεις των δικαιωμάτων του ανθρώπου των οπαδών του κινήματος Falun Gong εκφράστηκαν επίσης στα συμπεράσματα του Συμβουλίου Γενικών Υποθέσεων για τα Δικαιώματα του Ανθρώπου στην Κίνα τον Μάρτιο του 2002. Είναι η πρώτη φορά που μέλη του Falun Gong κατηγορούνται συλλογικά στο Χονγκ Κονγκ λόγω των ενεργειών που διοργάνωσε η ομάδα. Σύμφωνα με πληροφορίες μας, έχει ασκηθεί έφεση κατά της απόφασης του Δικαστηρίου.

Όσον αφορά τη γενική πολιτική κατάσταση στο Χονγκ Κονγκ, περιλαμβανομένων του σεβασμού των κανόνων δικαίου και των θεμελιωδών δικαιωμάτων, η Επιτροπή θεωρεί ότι τέσσερα έτη και έξι μήνες μετά τη μεταβίβαση της εξουσίας του Χονγκ Κονγκ στην Κίνα, η αρχή μία χώρα, δύο συστήματα εξακολουθεί να λειτουργεί αρκετά καλά, και ότι το Χονγκ Κονγκ, σε γενικές γραμμές, διαφύλαξε τους κανόνες δικαίου, τα δικαιώματα του ανθρώπου, τις ελευθερίες του πολίτη και την ελεύθερη και ανοιχτή κοινωνία. Ωστόσο, δεδομένου ότι η εφαρμογή στην πράξη αυτών των αρχών προκάλεσε κάποιες συζητήσεις και αβεβαιότητες, η Επιτροπή θα συνεχίσει να παρακολουθεί εκ του σύνεγγυς τις εξελίξεις στο Χονγκ Κονγκ.